Diari Oficial de la Generalitat Valenciana


Sumari del DOGV 2963, del 03-04-1997 (1997/6609)

ORDRE de 10 de març de 1997, de la Conselleria d'Agricultura, Pesca i Alimentació, per la qual es regula la concessió de subvencions per a la millora de la producció de planta ornamental, flor tallada i planters d'hortícoles
--------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1997/03/10/(1)/dof/vci/html**

### Dades del document

Número de DOGV
:   2963

Data del DOGV
:   03-04-1997

Secció del DOGV
:   DISPOSICIONS GENERALS

Número del document
:   1997/6609


Data del document
:   10-03-1997

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

ORDRE de 10 de març de 1997, de la Conselleria d'Agricultura, Pesca i Alimentació, per la qual es regula la concessió de subvencions per a la millora de la producció de planta ornamental, flor tallada i planters d'hortícoles.  
En els últims anys, la reglamentació fitosanitària i de comercialització del material vegetal de reproducció de la Unió Europea obliga els nostres vivers de planta ornamental, plantes hortícoles i productors de flor tallada a efectuar inversions a fi d'adaptar-se i millorar la qualitat de les seues produccions, ja que les estructures productives no són, en moltes ocasions, les més adequades per a aconseguir una planta de qualitat competitiva al si de la Unió Europea.  
Aquests tres sectors són de gran tradició i indubtable importància econòmica, tant en superfície ocupada com en els llocs de treball que generen, al si de la producció agrària valenciana i, per tant, es considera convenient establir aquesta línia de subvencions.  
Les ajudes que es concedisquen d'acord amb el que es preveu en aquesta ordre estan cofinançades amb fons de la Unió Europea, atès que estan incloses en la mesura número 2, dins del Subprograma 3 del Programa Operatiu Regional de la Comunitat Valenciana.  
Per això, a proposta de la Direcció General d'Investigació, Desenvolupament Tecnològic i Sanitat Vegetal, i fent ús de les facultats que tinc atribuïdes,  
ORDENE  
Article 1  
Les subvencions regulades en aquesta ordre s'aplicaran al foment de la qualitat i competitivitat de les plantes ornamentals, la flor tallada i els planters d'hortícoles. Aquesta línia de subvencions es troba cofinançada amb fons finalistes provinents del FEOGA-Orientació i es pagaran a càrrec del Programa 542.20, Investigació i Tecnologia Agrària, línia 175/000, del pressupost de la Generalitat Valenciana. L'import global màxim per a atendre les necessitats d'aquesta línia d'ajudes es publicarà anualment d'acord amb les disponibilitats pressupostàries.  
Article 2  
Podran sol·licitar les subvencions previstes en aquesta ordre:  
a) Els productors de planta ornamental i planteristes d'hortícoles inscrits en el Registre Provisional de Productors de Plantes de Viver.  
b) Els productors de flor tallada inscrits en el Registre de Productors de Flor Tallada de la Comunitat Valenciana.  
En els dos supòsits, a) i b), els productors hauran d'estar inscrits en els registres corresponents almenys des de l'any anterior al de la data de sol·licitud de subvenció.  
Article 3  
Les ajudes establertes en aquesta normativa estaran dirigides a l'adquisició de maquinària i instal·lacions específiques, com també a les obres necessàries per a la consecució d'aquestes, destinades a la producció de planta ornamental, flor tallada i planters d'hortícoles.  
Les subvencions podran arribar fins el 25 per cent de l'import de la inversió subvencionable dels pressupostos presentats, amb un límit màxim de cinc milions de pessetes per peticionari.  
No seran subvencionables les despeses de manteniment ni l'adquisició de material fungible.  
Article 4  
Seran auxiliables les inversions realitzades amb posterioritat a la data de formalització de la sol·licitud i sobre les quals hi haja un certificat del tècnic competent per a la instrucció de les ajudes en el qual es faça constar la no-iniciació de les inversions en aquella data. Aquest certificat no suposarà cap compromís per part de la Conselleria d'Agricultura, Pesca i Alimentació en el cas que la resolució no siga favorable perquè el sol·licitant no complisca tots els requisits, o que, atès el prorrateig indicat en l'article setè, part de la inversió no siga atesa.  
Article 5  
Les sol·licituds d'ajudes, dirigides al director general d'Investigació, Desenvolupament Tecnològic i Sanitat Vegetal, podran presentar-se en els serveis territorials de la Conselleria d'Agricultura, Pesca i Alimentació de la província respectiva o en qualsevol de les formes establertes en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i hauran d'anar acompanyades dels documents següents, per duplicat:  
a) Document que acredite la identitat fiscal del sol·licitant (fotocòpia compulsada del CIF o NIF de l'empresa).  
b) Memòria o, si s'escau, projecte de l'activitat que es pretén dur a terme, amb especificació dels objectius que es desitgen assolir.  
c) Programa d'actuació que garantisca l'execució de les inversions en l'exercici per al qual se sol·licita l'ajuda.  
e) Declaració formal d'altres ajudes que, per a la mateixa finalitat, s'hagen sol·licitat o s'hagen obtingut, amb expressió, si s'escau, dels compromisos assumits pel peticionari.  
f) Pressupost detallat de cada partida acompanyat de les factures proforma corresponents.  
g) Justificant del compliment de les obligacions fiscals i front a la Seguretat Social en la forma que s'estableix en l'Ordre de 30 de maig de 1996, de la Conselleria d'Economia i Hisenda.  
L'acreditació d'aquests justificants estarà referida al moment en què finalitze el termini de presentació de sol·licituds, segons l'article primer de l'ordre esmentada.  
Article 6  
El termini de presentació de sol·licituds serà del 2 de gener a l'1 de març de cada any i la data límit per a la justificació de les obres objecte de subvenció serà el 15 d'octubre del mateix any.  
Article 7  
La Conselleria d'Agricultura, Pesca i Alimentació, a proposta del director general d'Investigació, Desenvolupament Tecnològic i Sanitat Vegetal, resoldrà de manera conjunta totes les sol·licituds presentades després de la valoració prèvia d'aquestes, en el termini de tres mesos a partir de la data límit de presentació de sol·licituds. La manca de resolució dins del termini tindrà efectes desestimatoris.  
Contra aquesta resolució, que posa fi a la via administrativa, es podrà interposar un recurs contenciós administratiu, en el termini de dos mesos comptadors des del dia de la notificació, davant la Sala Contenciosa Administrativa del Tribunal Superior de Justícia de la Comunitat Valenciana. Per a aquesta interposició cal comunicació prèvia a aquest òrgan. Tot això de conformitat amb el que es disposa en l'article 58 de la Llei Reguladora de la Jurisdicció Contenciosa Administrativa i en l'article 110.3 de la Llei/1992, de 26 de novembre.  
En el cas que les sol·licituds presentades superen l'import global màxim destinat a aquestes ajudes, es procedirà a un prorrateig entre les sol·licituds rebudes.  
Article 8  
Per a la justificació de la realització de les obres caldrà:  
a) Presentació de les factures i els justificants de pagament corresponents a cada una de les inversions.  
b) Certificació per part d'un funcionari competent en la instrucció de l'expedient de la realització de les inversions per a les quals s'ha concedit l'ajuda. Aquesta certificació expressarà les inversions realitzades i la quantia de l'ajuda que li corresponga. Si s'escau, caldrà deduir-ne la part proporcional a la inversió no realitzada, o a la inversió no justificada, sense perjudici que, per no haver-se complit l'objecte de l'ajuda concedida, es poguera emetre un informe pertinent per a la proposta de revocació de les ajudes aprovades o el reintegrament de les quantitats percebudes anteriorment.  
Article 9  
Les ajudes que es percebran per aquesta línia de subvencions són incompatibles amb qualsevol altra que poguera existir per a la mateixa finalitat.  
DISPOSICIÓ ADDICIONAL  
Per a l'exercici 1997, les ajudes previstes en aquesta ordre es finançaran a càrrec del Programa 542.20, Investigació i Tecnologia Agrària, línia 175/000, i l'import global màxim per a aquest exercici serà de 57.708.378 pessetes.  
DISPOSICIÓ DEROGATÒRIA  
Queden derogades l'Ordre de 28 d'abril de 1989 (DOGV 23.05.89) i l'Ordre de 15 d'abril de 1994 (DOGV 12.05.94), de la Conselleria d'Agricultura i Pesca, per la qual es regula la concessió de subvencions per a la millora de planta ornamental, flor tallada i planters d'hortícoles.  
DISPOSICIÓ TRANSITÒRIA  
El termini de presentació de sol·licituds per a enguany s'amplia fins el 15 de maig.   
Les sol·licituds presentades abans de l'entrada en vigor d'aquesta ordre i sobre les quals no s'haja dictat resolució fins aquesta data acomodaran la seua tramitació a aquesta ordre, llevat que l'interessat manifeste la seua disconformitat o negativa en el termini de 15 dies des de l'entrada en vigor.  
DISPOSICIONS FINALS  
Primera  
S'autoritza la Direcció General d'Investigació, Desenvolupament Tecnològic i Sanitat Vegetal perquè desplegue aquesta ordre.  
Segona  
Aquesta ordre vigeix des de l'endemà de la publicació en el Diari Oficial de la Generalitat Valenciana.  
València, 10 de març de 1997  
La consellera d' Agricultura, Pesca i Alimentació,  
Mª ANGELS RAMÓN-LLIN I MARTÍNEZ


Còpia Permalink ELI